Nuwe ANC-president: Só sê die kennersAdjunkpres. Cyril Ramaphosa is nou die nuwe leier van die ANC. Foto: GCIS. Die stemtellery is nou amptelik afgehandel, geverifieer en die afgevaardigdes het besluit adjunkpres. Cyril Ramaphosa sal die leisels by pres. Jacob Zuma oorneem as leier van die ANC. Dié uitslag is Maandag bekendgemaak nadat afgevaardigdes tot in die vroeë oggendure by die Nasrec-sentrum in die suide van Johannesburg vir die nuwe top-ses van die party gestem het. Volgens Theo Venter, ŉ politieke ontleder verbonde aan die Noordwes-Universiteit se sakeskool, het Ramaphosa se oorwinning in die stryd om die ANC se leierskap as ŉ “asempouse” vir Suid-Afrika beskryf. “Ek dink die politieke klimaat sal meer positief wees en die rand sal ŉ goeie indikator wees van hoeveel meer positief. Die kredietgraderings behoort ons ook nou te los waar ons is met die eerste hersiening wat Maart 2018 sal plaasvind. “Verder behoort daar nou weer hernude belangstelling van beleggers te wees want talle het teruggehou met beleggings omdat Suid-Afrika homself in ŉ soortgelyke politieke situasie as net voor die 1994-verkiesing bevind het,” het hy gesê. Hy reken egter Ramaphosa se tyd as leier van die ANC sal nie sonder sy uitdagings wees nie. Hy sal nou mooi moet besluit wat om te maak met die ANC in die Vrystaat en KwaZulu-Natal wat nie te opgewonde sal wees oor sy aanstelling nie, asook die implikasies van die hofuitsprake oor die provinsiale verkiesingkonferensies vir die party in dié provinsies. Dawie Roodt, hoofekonoom van die Efficient Group, het gesê hy verwag die markte sal positief reageer op Ramaphosa se oorwinning en dit selfs verwelkom. “Nou begin daar egter ŉ volgende fase en dit is om van pres. Jacob Zuma ontslae te raak, anders sal Zuma en Ramaphosa mekaar se leierskap ondermyn. Die twee magsentra het nie in die verlede gewerk nie en dit sal beslis nie nou werk nie. Zuma het steeds baie mag as staatshoof, maar Ramaphosa beheer die mat waarop hy staan. “Daar sal dus steeds onstabiliteit wees en moenie dink ons is nou heeltemal uit die moeilikheid nie, maar minstens sal die markte in die korttermyn positief reageer.” Roodt maan egter ook dat die skade wat die Zuma-administrasie aan die Suid-Afrikaanse ekonomie aangerig het, nog lank met die land sal wees. “Selfs al is die beste leier in die ANC aangestel, sal hy nie met die beste wil ter wêreld die soort skade oornag kan herstel nie. “Ek dink nie die ANC is eintlik self in staat om die skade aan die ekonomie te herstel nie. Die regerende party is tot in sy DNS op elke denkbare vlak verrot en om die ekonomie te herstel, gaan vereis dat ons van die huidige elite ontslae moet raak en ŉ hele nuwe administrasie daar plaas. Staatskuld is tans op rekord hoë vlakke en ten spyte van hierdie oorwinning sal daardie skuld môre steeds met ons wees,” het hy bygevoeg. Venter het gesê Ramaphosa se oorwinning beteken SA het nou twee sentrums van mag – ŉ nuwe politieke leier in Luthuli-huis in Johannesburg en ŉ staatshoof in die Uniegebou in Pretoria. Zuma bly in terme van die grondwet steeds die amptelike staatshoof van die land tot Mei 2019, al is hy nie meer die party se leier nie. Hy reken dit kan die bestuur van die land kompleks maak, veral omdat Zuma en Ramaphosa nie eintlik saamstem in terme van beleid nie. Die kans is goed dat Zuma nou vroeër sy pos sal ontruim en moontlik herroep kan word. Venter het gesê die liggaam binne die ANC wat eintlik kan besluit of die president moet uittree is nie die nuwe ANC-president nie maar die nuwe nasionale uitvoerende komitee (NUK). As die NUK, wat uit 80 lede bestaan, steeds byna gelykop verdeeld is tussen Dlamini-Zuma-ondersteuners en dié van Ramaphosa, sal hulle niks aan Zuma doen nie en hy sal sy termyn as staatshoof voltooi. “Suid-Afrikaners sal dié scenario sien indien Ramaphosa met ŉ minderheid die presidentskap van die ANC gewen het. “As die NUK sterk vir Ramaphosa georiënteerd is, sal daar ŉ groter kans wees dat Zuma sy amp as staatshoof vinniger ontruim. Alles hang dus af van hoe die NUK saamgestel word.” Volgens Venter sou die NUK-verskiesing volgens die oorspronklike program vir die ANC-konferensie ook reeds Maandagmiddag afgehandel wees, maar die konferensie is reeds ver agter volgens die program.